# קול קורא לקבלת הצעות לרכישת מושב בכנסים הנערכים בישראל לשנת 2023

1. **כללי**

משרד החדשנות, המדע והטכנולוגיה (להלן – **המשרד**) מעוניין להיות שותף בכנסים הנערכים בישראל, בנושאים מדעיים וטכנולוגיים מובילים וחדשניים. המדובר בכנסים בהשתתפות מדענים וחוקרים, בעלי פוטנציאל לעידוד מצוינות מדעית וטכנולוגית, והם עשויים לתרום לחיזוק יכולתה המדעית והטכנולוגית של מדינת ישראל ושל חוקריה, ולפיתוח קשריהם עם הקהילה המדעית והטכנולוגית בעולם.

לשם כך מבקש המשרד לקבל הצעות לרכישת מושב בכנסים שיתקיימו בישראל בשנת 2023 בכל תחומי המדע היישומי והטכנולוגיה, ובהם נציגי המשרד יהיו שותפים בוועדה המארגנת לתכנונם ותוכן המושב שיירכש על ידי המשרד ייקבע בשיתוף עם המשרד, ובמסגרתו נציג/ת המשרד יימנה/תמנה בין המרצים, הדוברים או נושאי הדברים בו, בהתאם למפורט בקול קורא זה להלן.

**לפיכך הקצה המשרד סכום של עד 1,000,000 ₪ סה"כ לכנסים המתקיימים בשנת 2023, בכפוף לאישור תקציב המדינה לשנים הרלוונטיות ולזמינות תקציבית.**

1. **השירותים המבוקשים**

המשרד מעוניין לקבל הצעות לרכישת מושב בכנס העומד בכל אחד מן התנאים הבאים (להלן – **הכנס**):

1. הכנס יאורגן על ידי מציע כהגדרתו בסעיף ג(1) והעונה על כל תנאי הסף אשר בסעיף ג' להלן.
2. הכנס ייערך בתחום מדעי או טכנולוגי מוביל וחדשני, הנמצא בקדמת המחקר ובחזית הידע המדעי או הטכנולוגי בעולם.
3. הכנס ייערך לא לפני יום 1.2.2023 ולא יאוחר מיום 31.12.2023.
4. הכנס מיועד ל-30 משתתפים לפחות.
5. הכנס פתוח לקהל הרחב ובכפוף להסדרי הרישום והתשלום שייקבעו על ידי המציע.
6. נציג/ת שיקבע המשרד יימנה/תמנה בין חברי הוועדה המארגנת את הכנס. בנוסף יהיה המשרד רשאי למנות נציג/ה מטעמו בכל ועדה נוספת הקשורה בארגון הכנס (כגון הועדה האקדמית/מדעית), בתיאום עם המוסד.
7. מארגני הכנס יקצו מושב מיוחד מבין כלל המושבים (שיכול שיהיה מושב הפתיחה או הסיום), אשר תוכנו ייקבע בשיתוף עם המשרד, במסגרתו נציג/ת שיקבע המשרד יישא/תישא דברים, אם בדרך של מתן הרצאה, נשיאת דברי ברכה ואם בדרך מוסכמת אחרת.
8. לקראת הכנס יוקם על ידי המציע אתר אינטרנט, או לחילופין יוקצה דף במסגרת אתר אינטרנט קיים, אשר יכלול לכל הפחות את תכנית הכנס וכן את ספר התקצירים.
9. בכל פרסום הקשור בכנס יצוין בצורה ברורה ובולטת כי הכנס קיבל סיוע מהמשרד, בצירוף סמליל (לוגו) המשרד – ר' לעניין זה סעיף ז(7) להלן.
10. **תנאי סף**

רשאים להגיש הצעות לקול קורא זה גופים ומוסדות העומדים בכל אחד מתנאי הסף הבאים:

1. המציע מעוניין לערוך כנס העונה על כל השירותים המבוקשים כפי שפורטו בסעיף ב' לעיל, והוא אחד מאלה (להלן – **המציע**):
   1. "המוסד**" -** מוסד מוכר להשכלה גבוהה בישראל, כמשמעותו בחוק המועצה להשכלה גבוהה, התשי"ח-1958 וכן מכון מחקר בישראל שהוא מלכ"ר, חל"צ, חברה ממשלתית או יחידה ממשלתית (כגון: בתי חולים, מרכזי מחקר ופיתוח אזוריים). **לעניין זה: "מכון מחקר" משמעו – גוף אשר חלק ניכר מפעילותו קשור לקידום המחקר בחזית הידע העולמי, ברשותו תשתית ציוד לביצוע מחקרים, והחוקרים אשר מועסקים במסגרתו עוסקים בין היתר בפרסום מאמרים מטעמו בעיתונות מדעית בינלאומית ובהצגת עבודות בכנסים בינלאומיים.**
   2. "**ארגון מדעי או טכנולוגי ישראלי**", משמע – תאגיד הרשום בישראל שהוכר כמלכ"ר ושחלק ניכר מפעילותו קידום המחקר המדעי ו/או הטכנולוגי, והעומד בשיתוף פעולה לשם ארגון הכנס עם ארגון מדעי ו/או טכנולוגי בחוץ לארץ;
2. ברשות המציע אישור רישום כעוסק מורשה או כמלכ"ר ברשויות המס.
3. ברשות המציע אישור ניהול ספרים תקף לשנה השוטפת.
4. ברשות המציע שהוא עמותה אישור ניהול תקין תקף לשנה השוטפת מטעם רשם העמותות.
5. לרשות המציע המקום, כוח האדם, הציוד, הניסיון והידע המתאימים והדרושים לעריכת הכנס.
6. יו"ר הוועדה האקדמית/מדעית של הכנס הוא/היא מדען/ית חבר/ת סגל במוסד בעל תואר Ph.D. או M.D., המועסק/ת באופן קבוע או נמצא/ת במסלול לקביעות במוסד, או פרופסור אמריטוס במוסד.
7. הכנס או אחד ממושביו אינו נרכש על ידי המשרד במסגרת קול קורא אחר שפרסם המשרד, לרבות מחקרים הממומנים במסגרת קולות קוראים שמפרסם המשרד למימון מחקרים.
8. הכנס אינו נתמך (באמצעות תמיכה מתקציב המדינה במוסדות ציבור לפי סעיף 3א לחוק יסודות התקציב, התשמ"ה-1985 או באמצעות תמיכה בגופים אחרים) על ידי המשרד או על ידי משרד ממשלתי אחר.
9. **טופס ההגשה והמסמכים הנדרשים**

המציע ימלא את טופס ההגשה נספח א' ויצרף אליו את פרטי התכנית המוצעת לעריכת הכנס, לרבות:

1. אישור רישום כעוסק מורשה או כמלכ"ר ברשויות המס.
2. אישור ניהול ספרים בתוקף.
3. מציע המאוגד כעמותה יצרף אישור ניהול תקין בתוקף.
4. מציע שהוא ארגון מדעי או טכנולוגי ישראלי כהגדרתו בסעיף ג(1)ב לעיל יצרף מכתב מטעם ארגון מדעי ו/או טכנולוגי בחוץ לארץ המפרט את שיתוף פעולה עם המציע בארגון הכנס.
5. התחייבות חתומה לאי קבלת תמיכה במסלול של תמיכות מהמשרד או ממשרד ממשלתי אחר בגין הכנס, בנוסח המופיע בטופס ההגשה נספח א'.
6. אם המציע זכאי לתמיכה או למימון אחר ממשרד ממשלתי אחר בשנת התקציב שבה יתקיים הכנס, יצרף המציע להצעתו:
7. מפרט הפעילות אשר בעדה הוקצה לו הסכום האמור;
8. רשימת שמות מבחני התמיכה או מכרזים בגינם זכאי לסכום האמור;

במקרה כאמור, על המציע הנטל להוכיח כי הפעילות הנתמכת ע"י גורם ממשלתי אחר, איננה חופפת לפעילות המוצעת במסגרת קול קורא זה.

1. אישור מורשי חתימה של המציע חתום על ידי עו"ד/רו"ח.
2. שמות חברי הוועדה המארגנת והוועדה האקדמית/מדעית של הכנס.
3. תכנית מפורטת של הכנס, הכוללת נושאים מרכזיים ותתי-נושאים, מושבים שיתקיימו ושמות חוקרים שהוזמנו להרצות בו ושאישרו את השתתפותם, בהתייחס למרצים מישראל ומרצים מחו"ל (בנוגע למרצים מחו"ל יש לציין כמה מהם מתוכננים להשתתף פיזית בכנס).
4. נותני החסות לכנס, ככל שידועים בשלב הגשת ההצעה.

ככל שנותני החסות לא ידועים במלואם בשלב הגשת ההצעה, יתחייב המציע בטופס ההגשה להציג את נותני חסות על פי דרישת המשרד או מיד עם השגתם, לפי המוקדם מביניהם. כמו כן יצהיר המציע כי ידוע לו שהצגת נותני החסות ואישורם על ידי המשרד הם תנאי לזכייה בקול הקורא.

1. **הגשת ההצעות**
2. מציע שהוא מוסד להשכלה גבוהה יגיש את הצעתו באמצעות רשות המחקר; מציע שהוא מכון מחקר יעשה זאת באמצעות הנהלת המכון, ובגופים אחרים – באמצעות הנהלת הארגון. ההצעה תיחתם על ידי מורשי החתימה של המציע.
3. כל הצעה תכלול בקשה למימון כנס אחד בלבד, אולם מציע רשאי להגיש עד שתי הצעות לרכישת מושבים בכנסים נפרדים. זכיה ברכישה למושב בכנס היא ייעודית לאותו מושב ולא ניתנת להעברה למושב אחר.
4. כנס המאורגן על ידי מספר גופים, יוגש על ידי מציע אחד.
5. הגשת הצעה במענה לקול קורא זה משמשת הסכמה של המציע לתנאי הסכם ההתקשרות המצורף כנספח ב', ככתבם וכלשונם. המשרד יהיה רשאי לעדכן את הסכם ההתקשרות כדי להשלים בו את פרטי המציע הזוכה ואת פרטי הכנס, והתוספות להסכם כאמור ייהפכו לחלק בלתי נפרד מתנאי ההסכם. ביקש מציע לאחר זכייתו לשנות, לתקן, להוסיף או לגרוע איזה מתנאי הסכם ההתקשרות, תהא הברירה בידי המשרד להתעלם מכך או לראות בכך הודעת המציע על חזרה מהצעתו וויתור על זכייתו.
6. ההצעות יוגשו על גבי טופס ההגשה המצורף כנספח א' בליווי כל המסמכים הנדרשים, **ב-2 עותקים** מהודקים או כרוכים, בהדפסה ולא בכתב יד, ובנוסף עותק אחד דיגיטלי (בפורמט pdf או docx על גבי החסן נייד cd או dok). המשרד רשאי לקבוע כי הצעה אשר הוגשה בצורה רשלנית, חסרה, לקויה או שלא בהתאם לדרישות המפורטות, תיפסל ותוחזר לשולחיה ללא בדיקה.

ניתן להוריד את טפסי ההגשה מאתר האינטרנט של המשרד, בכתובת:

<http://most.gov.il/Information/Calls/Pages/default.aspx>.

1. **המועד האחרון להגשת הצעות: לא יאוחר מיום רביעי, כ"ה באלול תשפ"ב, 21.9.2022, בשעה 12:00**. (להלן – **המועד הקובע**)
2. ההצעות יוגשו עד למועד הקובע במעטפה סגורה ללא סימנים מזהים, שעליה רשום "קול קורא כנסים בישראל לשנים 2023-2022"**,** אל תוך **תיבת המכרז ועליה שלט בשם קול קורא זה** הנמצאת במשרד החדשנות, המדע והטכנולוגיה, רח' קְלֶרְמוֹן גָאנוֹ, קרית בגין – הקריה המזרחית, ירושלים, בנין ג', קומה 3 ליד חדר 302.

לתשומת לב המציעים, בכניסה לקרייה המזרחית ולבניין ג' מתקיימים סידורי אבטחה ובדיקת תעודות אישיות, קיימת בעיית חנייה בסביבה, ישנה אפשרות להפרעות ולחסימות תנועה בעיר וכדומה, אשר עלולים לגרום לעיכוב בהגעה לתיבת המכרז. **על המציעים לקחת את כל האמור בחשבון כדי להבטיח הגעה בזמן לתיבת המכרז לפני נעילתה**.

1. טופס ההגשה ימולא בעברית, למעט בשדות שסומנו בצד שמאל של הטופס. נספחים יצורפו בשפה שבה הם נערכו, גם אם היא איננה עברית. מציע המבקש שלא לחשוף סוד מסחרי או סוד מקצועי העולה מהצעתו, יצרף עותק נוסף מושחר.
2. הצעות שיגיעו לאחר המועד הקובע ושלא יימצאו בתיבת המכרזים במעמד פתיחתה, ייפסלו על הסף ויוחזרו לשולחיהן מבלי שייפתחו.
3. כל שינוי או הסתייגות שיעשה המציע במסמכי הקול הקורא או בנספחיהם, בין אם ייעשו בתוספת למסמכים, במכתב נלווה או בכל דרך אחרת יהיו חסרי תוקף, והברירה בידי המשרד להתעלם מהם או לפסול בעטיים את ההצעה.
4. הצעה לפי הקול הקורא תהא בתוקף למשך 120 יום לאחר המועד הקובע.
5. נציג המשרד לעניין שאלות בנושא קריטריונים למימון יהיה דר' אבי רווה, מנהל תחום מדעי הכימיה, חומרים, ננוטכנולוגיה ואנרגיה, במייל AviR@most.gov.il 02-5411136, -. פניות ושאלות ייעשו בכתב באמצעות הדוא"ל הנ"ל בלבד, לא יאוחר מ**יום שלישי, י' באלול תשפ"ב, 6.9.2022,**. באחריות הפונה לוודא כי השאלות אכן התקבלו בפועל בידי נציג המשרד. פניות ושאלות שיגיעו לאחר תאריך זה – לא ייענו.
6. התשובות לשאלות ולפניות לא יימסרו באופן פרטני לכל פונה, אלא ירוכזו בפרוטוקול שיקבץ את כלל השאלות ללא זהות הפונים, ולצדן תשובות המשרד, והן יפורסמו כקובץ באתר האינטרנט של המשרד בכתובת[www.most.gov.il](http://www.most.gov.il) לצד שאר מסמכי המכרז. במקרה של ריבוי שאלות ישתדל המשרד לפרסם יותר מפרוטוקול תשובות אחד, והפרוטוקול האחרון יפורסם לא יאוחר מ-7 ימים לפני המועד הקובע. רק תשובות בכתב שיפורסמו באתר כאמור יחייבו את המשרד. פרוטוקול השאלות והתשובות יחייב את כלל המציעים ויהפוך לחלק בלתי נפרד ממסמכי הקול הקורא.
7. המשרד רשאי בכל עת, בהודעה שתפורסם כדרך שפורסם הקול הקורא המקורי, להקדים או לדחות את המועד הקובע, וכן לשנות מועדים ותנאים אחרים הנוגעים לקול הקורא על פי שיקול דעתו.

1. **אמות מידה להערכת ההצעות**
2. ועדת המכרזים של המשרד תבדוק בשלב הראשון את עמידת ההצעות בתנאי הסף (סעיף ג' לעיל). בשלב השני תערוך ועדת שיפוט מקצועית, אשר תמונה על ידי ועדת המכרזים של המשרד, הערכה של ההצעות על פי אמות המידה הבאות והמשקולות אשר לצדן:
   1. **חשיבותו המדעית או הטכנולוגית של נושא הכנס ומיקומו בחזית הידע, וכן חדשנותו ומיקומו של הכנס בקדמת המחקר בתחומו** – עד 30%, שיתחלקו כלהלן:
      1. חשיבותו וחדשנותו המדעית ו/או הטכנולוגית של נושא הכנס ומיקומו בחזית הידע – עד 15% (בגין פרמטר זה יינתן ציון בין 0 ל-5);
      2. כנס בין-תחומי או רב-תחומי – עד 5% (עבור כנס בין-תחומי או רב-תחומי תינתן בגין פרמטר זה חמש נקודות; עבור כנס שאינו עונה על הגדרה זו יינתנו 0 נקודות);
      3. נושא הכנס נמצא בתחומי העדיפות הלאומית כפי שהוגדרו על ידי המשרד – עד 10% (עבור כנס הנמצא בתחומי העדיפות הלאומית להלן תינתן בגין פרמטר זה 10 נקודות; כנסים אחרים יקבלו בפרמטר זה 0 נקודות);

תחומי עדיפויות:

* בריאות ורפואה
* היערכות לשינויי אקלים
* יישומים בבינה מלאכותית
  1. **חשיבות קיום הכנס** – עד 25%, שיתחלקו כלהלן (בגין 3 הפרמטרים הראשונים בסעיף זה להלן יינתן ציון בין 0 ל-5):
     1. תרומתו הצפויה של הכנס לקידום המדע היישומי והטכנולוגי בישראל והתועלת הצפויה לקהילה המדעית בישראל – עד 10%;
     2. תרומתו הצפויה של הכנס לחשיפת המדע והטכנולוגיה הישראלים בעולם – עד 5%;
     3. סיכויי הכנס ליצור שיתופי פעולה דו-לאומיים ובינלאומיים – עד 5%;
     4. משך הכנס – עד 5% (עבור הכנס הנמשך מעל 3 ימים יינתנו 5 נקודות; עבור כנס הנמשך בין יומיים ל-3 ימים יינתנו 3 נקודות; עבור כנס הנמשך פחות מיומיים יינתנו 0 נקודות);
  2. **איכות המרצים המתוכננים להשתתף בכנס מהארץ ומחו"ל, ומספר המרצים המתוכננים להשתתף פיזית בכנס מחו"ל** – עד 25%, שיתחלקו כלהלן (בגין כל אחד מן הפרמטרים בסעיף זה להלן יינתן ציון בין 0 ל-5):
     1. איכות המרצים המשתתפים מחו"ל – עד 10%;
     2. איכות המרצים המשתתפים מישראל – עד 10%

לעניין בדיקת איכות המרצים מחו"ל ומישראל המשתתפים בכנס, כאמור בסעיפים ו(1)(ג)(i) ו-(ii) לעיל, יימנו מרצים מובילים בתחומם לפי מדד h-index, זוכי פרסים בינלאומיים (נובל, וולף, פרס ישראל, פרסים מטעם אקדמיות לאומיות או אגודות מדעיות).

* + 1. מספר המרצים המוזמנים מחו"ל המשתתפים פיזית בכנס – עד 5%
  1. **מעורבותם והשתתפותם של תלמידי מחקר בכנס** – עד 20%, שיתחלקו כלהלן:
     1. שיתוף תלמידי מחקר בכנס – עד 10% (עבור שיתוף תלמידי מחקר כמרצים בהיקף של 5% מההרצאות בכנס, יקבל הכנס בסעיף זה 10 נקודות; כנסים אחרים יקבלו 0 נקודות);
     2. קיומם של מושבי פוסטרים המיועדים לתלמידי מחקר – עד 10% (עבור קיום מושב פוסטרים יקבל הכנס בסעיף זה 10 נקודות; כנסים אחרים יקבלו 0 נקודות).

1. דירוג ההצעות:
   * 1. רק הצעות בעלות ציון איכות כולל של לפחות 60% יועברו לשלב הבא. עם זאת, רשאית ועדת המכרזים לפי שיקול דעתה הבלעדי שלא לפסול הצעות שציון האיכות המשוקלל שלהן נמוך מ־60%, אך לא נמוך מ־50%.
     2. הצעות שעברו את רף האיכות הקבוע בסעיף ו(2)(א) לעיל, ידורגו לפי ציוניהן אשר יינתנו על פי אמות המידה כפי שפורט לעיל. בחירת ההצעות הזוכות תעשה על פי סדר הדירוג, עד למיצוי התקציב אשר הקצה המשרד לקול קורא זה, בכפוף לזמינות תקציבית.
     3. התקציב שהמשרד הקצה לקול קורא זה יחולק באופן הבא:
        1. 100,000 ₪ לכנס עם 400 משתתפים פיזית ומעלה;
        2. 75,000 ₪ לכנס עם בין 200 ל-399 משתתפים פיזית;
        3. 50,000 ₪ לכנס עם בין 100 ל-199 משתתפים פיזית;
        4. 20,000 ₪ לכנס עם בין 30 ל-99 משתתפים פיזית.
     4. **יובהר כי התשלומים יהיו על פי מספר המשתתפים בפועל בכנס (וזאת אף אם במסגרת ההצעה מספר המשתתפים המשוער היה גבוה יותר), ובכל מקרה לא יותר מהסכום שהוקצה מראש להצעה בהתאם להצעה שהוגשה כמפורט בסעיף ו(2)(ג) לעיל**.
2. **ביצוע הפרויקט**
3. המשרד מעוניין לבחור ביותר מזוכה אחד עד לגובה התקציב העומד לרשותו.
4. המשרד רשאי לבחור בזוכה אחד או שלא לבחור זוכים כלל, לפי שיקול דעתו.
5. המשרד לא ידון בהצעות אשר יוגשו שלא במועד או שאינן עומדות בתנאים שפורטו לעיל.
6. עם החתימה על ההסכם יפקיד המוסד ערבות בסך 5% מסכום התמורה המשולם על ידי המשרד (ובמוסדות להשכלה גבוהה – כתב קיזוז), כביטחון למילוי התחייבויות המוסד, הכול בהתאם להוראה 7.4.16 להוראות התכ"ם לעניין ערבויות ולדרישות המופיעות לעניין זה בהסכם ההתקשרות נספח ב'. המצאת הערבות (ובמוסדות להשכלה גבוהה – כתב קיזוז) היא תנאי לכניסתו של הסכם ההתקשרות לתוקף.
7. עם הזוכים ייחתם הסכם התקשרות המצורף כנספח ב', והזוכים יפעלו בהתאם לתנאיו.
8. לא ימומן כנס אשר התקיים בטרם נחתם הסכם התקשרות בעניינו בין המשרד לבין הזוכה וזאת אף אם הכנס התקיים במסגרת הזמן אשר נקבעה בשירותים המבוקשים לעיל.
9. עריכת הכנס כוללת שימוש בשם ובסמליל (לוגו) המשרד, ולפיכך יש להגיש בקשה למשרד לאישור החסות, אשר תכלול פירוט של יתר נותני החסות, בהתאם להוראת התכ"ם מס' 15.3.1 בנושא "מתן חסות על ידי משרדי הממשלה". ככל שהבקשה לאישור החסות לא תוגש במקביל להגשת ההצעה לקול קורא זה, יידרש הזוכה להגישה למשרד 45 יום לפחות לפני מועד הכנס, ואישור ההצעה יכלול הסתייגות לפיה מימוש ההתקשרות יותנה באישור בקשת החסות על ידי המשרד.
10. הזוכה אינו רשאי להעביר או להמחות לאחר את זכויותיו לפי קול קורא זה, כולן או חלקן, או את ביצוע התכנית, כולה או חלקה, ללא הסכמת המשרד מראש ובכתב ובתנאים שיקבע.
11. הכנס ייערך בהתאם למגבלות ולהנחיות לאור נגיף הקורונה אשר יינתנו על ידי הרשויות המוסמכות. כל שינוי שיעשה בתוכנית בעקבות מגבלות קורונה או בעקבות מגפת הקורונה, ייעשו בהתאם לתנאי הסכם ההתקשרות המצורף.
12. **זכויות המשרד**
13. המשרד רשאי לבטל את הקול הקורא או חלקים ממנו או לפרסם קול קורא חדש על פי החלטתו ללא מתן הסברים כלשהם למציעים או לכל גורם אחר וללא הודעה מוקדמת.
14. המשרד רשאי לפנות למציע במהלך הבדיקה וההערכה כדי לקבל הבהרות להצעתו או כדי להסיר כל אי-בהירות העלולה להתעורר בעת בדיקת הצעתו.
15. המשרד רשאי לבקש פרטים נוספים או מסמכים או כל מידע אחר במהלך בחינת ההצעות, שיהיו דרושים לדעתו לשם בדיקת ההצעות, בדיקת ההתאמה של המוצע בהן לדרישותיו, או הנחוצים לדעתו לשם קבלת החלטתו. המשרד שומר לעצמו את הזכות להזמין את המציעים להציג בפניו את ניסיונם, עיקרי ההצעה ופרטיה.
16. המשרד יהיה רשאי לערוך סיור במקום המוצע לביצוע הכנס וכן לזמן את המציע, את מנהליו או את עובדיו לראיון והמציע מתחייב להופיע ו/או לגרום להופעת מנהליו ועובדיו.
17. החלטת ועדת המכרזים של המשרד בעניין זה אינה מחייבת את המשרד להתקשר עם הזוכה. חתימת הזוכה על הסכם ההתקשרות ועל כל המסמכים הנדרשים, מהווים תנאי מוקדם לחתימה על הסכם התקשרות מצד המשרד.
18. לא חתם הזוכה על הסכם ההתקשרות או לא מילא אחר דרישות אחרות הנגזרות מהזכייה בקול הקורא או הפר את הוראות ההסכם – רשאי המשרד לבטל את זכייתו בקול הקורא, מבלי לפגוע בזכויות או תרופות אחרות העומדים לזכותו על פי הוראות הסכם ההתקשרות או על פי הוראות כל דין. במקרה כזה יהא המשרד רשאי אך לא חייב, בין היתר, להכריז על מציע אחר כזוכה או לבטל את הקול הקורא או לפצל את הזכייה או לשלב בין מספר זוכים, לפי שיקול דעתו.
19. אין באמור לעיל כדי לפגוע בזכויות המשרד לפי חוק חובת המכרזים, תשנ"ב-1992 או תקנותיו או לפי כל דין אחר.
20. מציע שלא זכה בקול הקורא רשאי לבקש לעיין בהצעה הזוכה תוך 30 יום. כפי שפורט לעיל, המציעים רשאים לציין מראש אלו סעיפים בבקשתם חסויים בפני הצגה למציעים אחרים, ולצרף עותק נוסף מושחר בהתאם. למרות זאת, ועדת המכרזים של המשרד תהיה רשאית, לפי שיקול דעתה, להציג בפני מציעים שלא זכו בקול הקורא כל מסמך אשר להערכתה המקצועית אינו מהווה סוד מסחרי או מקצועי ואשר הצגתו נדרשת על-פי כל דין.